আবার, আমাদের মধ্যে অনেকেই আছেন, যারা একসময় ইসলাম থেকে দূরে ছিলেন। আশেপাশের মানুষকে ইসলাম যেভাবে মানতে দেখতেন, নিজে যতটুকু মানতেন, তাতে মনের ভেতরে হাজারো খটকা কাজ করতো। প্রায়ই মনে হতো: এটা সঠিক ইসলাম হতে পারে না, কিছু একটা ঘাপলা আছে। খুঁজে বেড়াতেন কীভাবে ইসলামকে সঠিকভাবে জানা যায়। তাদের জানার এই আন্তরিক আগ্রহ একদিন আল্লাহ تعالى কবুল করলেন। হঠাৎ একদিন একটা বই, বা একটা লেকচার, বা একজন আলেমের মাধ্যমে সঠিক ইসলাম খুঁজে পেলেন। তার সংস্পর্শে এসে মনে শান্তি খুঁজে পেলেন। অস্থিরতা থেকে মুক্তি পেলেন। আল্লাহর تعالى প্রতি অত্যন্ত কৃতজ্ঞ হলেন যে, আশেপাশের হাজারো, লক্ষ মানুষের মধ্য থেকে তিনি تعالى আপনাকে বেছে নিয়েছেন, ইসলামের সঠিক পথে পথ দেখিয়েছেন। এই সৌভাগ্যবান মানুষরা সূরাহ আদ-দুহার এই আয়াতগুলো পড়বেন, আর কৃতজ্ঞতার চোখের পানি ফেলবেন।